**A sütés, főzés veszélyei**

Évente átlagosan több mint 6500 lakástűz alakul ki, melyek legfőbb oka a sütés, főzés közbeni figyelmetlenség, az elektromos berendezések nem rendeltetésszerű használata és az ágyban dohányzás.

A tűz keletkezése szempontjából a konyha az egyik legkockázatosabb helyiség. Függetlenül attól, hogy gáz- vagy elektromos tűzhellyel, sütővel rendelkezünk, a veszély mindig jelen van. A készülő étel őrizetlenül hagyása végzetes következménnyel járhat, ezért fontos, hogy a továbbiakban felsorolt dolgokra fokozott figyelmet fordítsunk:

* A tűzhelyen készülő ételt soha ne hagyja felügyelet nélkül!
* Tartson készenlétben egy tűzoltó készüléket a konyhában!
* A tűzhely / főzőlap, a kenyérpirító és a kávéfőző környékén ne legyen éghető anyag, alájuk érdemes hőálló alátétet tenni!
* Ne engedje gyermekének, hogy sütés, főzés közben a nyílt láng közelében játsszon!
* A meggyulladt olajat, zsiradékot soha ne próbálja vízzel oltani! Helyette egy fedővel vagy vizes konyharuhával takarja le azt.
* Körültekintően elhelyezett füstérzékelővel hamar észlelheti a kezdeti tüzet!
* Ha úgy ítéli meg, hogy képes a tüzet eloltani, akkor haladéktalanul kezdjen neki. Az eloltott tüzet is be kell jelenteni! Ha nem biztos abban, hogy a kezdeti tüzet egyedül el tudja oltani, azonnal értesítse a katasztrófavédelmet az egységes 112-es segélyhívó telefonszámon!

A segélyhívás során mindenképpen adja meg a diszpécsernek:

* a tűzeset pontos címét,
* hogy mi ég,
* valaki van-e életveszélyben,
* hogy személyi sérülés történt-e,
* hogy hány sérültről van tudomása,
* hogy milyen károk keletkeztek,
* hogy mit veszélyeztet a tűz, és
* közölje a saját adatait is.

Tűz esetén a lehető leggyorsabban hagyja el az épületet és ne feledje, a lift használata ilyenkor tilos! Menekülés során, ha már füst van, a padló szintjéhez közeli testhelyzetben meneküljön! A füst és a hő általában felfelé száll, ezért a padló közelében biztonságosabb, hatékonyabb a menekülés. Lehetőség szerint orra, szája elé tegyen benedvesített törülközőt, ruhadarabot a káros anyagok belélegzésének elkerülése miatt. Számítson arra, hogy a tűz miatt a kilincsek átforrósodhatnak, ezért meneküléskor ne érintse meg azokat puszta kézzel, tekerjen nedves ruhát a kezére!